Dragi sugrađani, poštovani odbornici lokalnog parlamenta,

Biti Cetinjanin, znači biti žitelj malog grada velike prošlosti. Jer unazad, bezmalo 550 godina, u istoriji Crne Gore ne postoji nijedan događaj koji nije vezan za Cetinje. Ovaj grad u kojem se uvijek smatralo da*“životi pripadaju domovini”* ima duboko ukorijenjenu tradiciju patriotizma, a tokom čitave istorije, Cetinjani su bili vođeni težnjom za slobodu, i čestitom namjerom bezuslovne odbrane svog Grada.

Sa Cetinja je još u XVII vijeku ponikla ideja obnove crnogorske nezavisnosti, odavde se širio borbeni, slobodarski duh crnogorskog naroda, ovdje je postavljen državotvorni temelj, a posebnu, semantičku vrijednost Grada, predstavlja utemeljeni nacionalni i kulturni identitet.

Na tradiciji zasnovan, slobodarski duh Cetinja, došao je do izražaja i u Drugom svjetskom ratu, a rodoljubivi Cetinjani su svih godina rata aktivno učestvovali u narodno-oslobodilačkom pokretu, sa rezultatima za divljenje.

Teške godine okupacije nijesu slomile cetinjski duh otpora, jer su Cetinjani živjeli za narodno-oslobodilački pokret.

U ovom gradu, istorija je uvijek nalazila uporište kada je bilo pitanje biti ili ne biti, za čovjeka, za slobodu..Tako je i u Drugom svjetskom ratu, pored mnogih dičnih događaja, ostao zapisan i onaj o trojici ustanika Bjeloša koji su pjevajući izašli na javno strijeljanje 31.jula 1941.godine. Taj primjer je ubrzo postao opšta pojava, pa je okupatorski komandant Vrhovnoj komandi u Rimu napisao: “ To je narod spreman na sve i nadahnut mističnim fanatizmom, tako da, oni koji su zarobljeni pristupaju strijeljanju.., a da ni okom ne trepnu…”

Kada je uz žestoku borbu Cetinje oslobođeno 13.novembra u 4 sata ujutro, komandant njemačkog bataljona je rekao da su “Borbe za Glavni grad Crne Gore, stajale bataljon najvećih gubitaka u toku čitavog njegovog postojanja”.

U tom ratu, bezgranična slobodoljubivost Cetinjana, plaćena je velikim ljudskim žrtvama koje su dale 49 narodnih heroja, pa je Josip Broz Tito grad odlikovao ordenom Grada heroja.

Zato danas, kao “pokoljenja koja djela sude” djelotvornoj i uvijek aktuelnoj istini opredjeljenja naših predaka koja je izvirala iz najdubljih vrela slobodarske tradicije, vjekovnih patnji i nadčovječanskih napora da Grad ne bude pokoren, izražavamo veliku zahvalnost i duboko poštovanje svima onima koji učiniše da doprinos Cetinja i u Drugom svjetskom ratu – istorija potvrdi…

Uprkos tome što je bilo ranije i što je danas Cetinje, nažalost, od pojedinaca koji su javnim istupima pokušali uniziti značaj našeg grada i vrijeđati Cetinjane, ni do danas ne dobismo riječ izvinjenja, koje ne bi bilo izraz slabosti, već pročišćenja sopstvene savjesti.

Dragi sugrađani, naš grad iz kojeg se širio borbeni, slobodarski duh crnogorskog naroda, u kojem se razvijala vizionarska, i u svakom smislu te riječi avangardna misao, zbog čega uživa i ugled međunarodne zajednice, danas proslavlja važni i slavni datum iz naše istorije.., dostojanstveno kako nam i priliči, svjesni da se bez Cetinja i Cetinjana ne može zamisliti ni juče, ni danas, ni sjutra, ni nezavisna, multietnička, građanska i proevropska Crna Gora.

Poštovani Cetinjani, soju od soja, srećan vam Dan oslobođenja Grada!

Prijestonice, srećan Ti praznik!